HR Službeni list Europske unije 181

32010R0300



SLUŽBENI LIST EUROPSKE UNIJE 12.04.2010.

UREDBA KOMISIJE (EU) br. 300/2010

od 12. travnja 2010.

o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Gentse azalea (ZOZP))

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (1), a posebno treći i četvrti podstavak njezinog članka 7. stavka 5.,

budući da:

(1) U skladu s člankom 6. stavkom 2. i s člankom 17. stavkom 2. Uredbe (EZ) br. 510/2006, zahtjev Belgije za registraciju naziva „Gentse azalea” objavljen je u Službenom listu Europske unije (2).

(2) Njemačka je u skladu s člankom 7. stavkom 1. Uredbe (EZ) br. 510/2006 dostavila prigovor na registraciju naziva. Prigovor se smatra prihvatljivim prema članku 7. stavku 3. iste Uredbe.

(3) Njemačka je u prigovoru ukazala da bi registracija dotičnog naziva bila u suprotnosti s člankom 2. Uredbe (EZ) br. 510/2006 i da bi bila štetna za postojeće nazive, žigove ili postojeću robu, koji su prije datuma objave u okviru postupka na koji se ulaže prigovor, zakonski na tržištu već najmanje 5 godina.

(4) Dopisom od 6. ožujka 2009. Komisija je zatražila od dotičnih država članica da se međusobno dogovore u skladu sa svojim internim postupcima.

(5) Kako u zadanom roku nije postignut sporazum između Njemačke i Belgije, Komisija je dužna donijeti odluku u skladu s postupkom utvrđenim u članku 15. stavku 2. Uredbe (EZ) br. 510/2006.

(6) Na temelju podataka koje je dostavila Njemačka i nakon primjerene provjere Komisija ne može doći do zaključka da bi registracija naziva „Gentse azalea” bila u suprotnosti s člancima 2. i 3. Uredbe (EZ) br. 510/2006. Njemačka tvrdi da je ograničeno zemljopisno područje navedeno u zahtjevu šire od grada Ghenta, da svojstva navedena za „Gentse azalea” nisu povezana s ograničenim zemljopisnim područjem te da se naziv ne koristi. Dokazi predočeni u zahtjevu pokazuju da se „Gentse azalea” uzgaja u ograničenom zemljopisnom području i izvan granica grada Ghenta, a sastavni dio zahtjeva su i naljepnice koje dokazuju korištenje naziva na tržištu. Zahtjev za registraciju zasniva se na dokazanoj reputaciji oznake „Gentse azalea” za biljke lončanice.

(7) Njemačka navodi da bi se registracija naziva „Gentse azalea” kao zaštićene oznake zemljopisnog podrijetla štetno odrazila na postojeće proizvode koji su zakonski na tržištu, jer bi uzgajivači azaleje u dotičnom zemljopisnom području imali konkurentsku prednost (prednost kod plasmana na tržište) u usporedbi s uzgajivačima u drugim područjima. Nema dokaza da se na tržištu naziv „Gentse azalea” koristi za biljke lončanice proizvedene izvan dotičnog područja, niti da je to registrirani žig ili zaštićeni naziv biljne vrste. Osim toga, već se duže vrijeme naziv „Gentse azalea” koristi na tržištu.

(8) Na temelju gore navedenog, naziv „Gentse azalea” potrebno je upisati u „Registar zaštićenih oznaka izvornosti i zaštićenih zemljopisnih oznaka podrijetla”. Izmijenjeni su specifikacija i sažetak kako bi se pojasnilo da se oznaka „Gentse azalea” koristi za biljke lončanice.

(9) Mjere predviđene ovom Uredbom u skladu su s mišljenjem Stalnog odbora za zaštićene oznake zemljopisnog podrijetla i zaštićene oznake izvornosti,

DONIJELA JE OVU UREDBU:

Članak 1.

Naziv naveden u Prilogu I. ovoj Uredbi ovime se upisuje u registar.

Članak 2.

Sažetak u kojem su sadržani glavni elementi specifikacije naveden je u Prilogu II. ovoj Uredbi.

Članak 3.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 12. travnja 2010. Za Komisiju Predsjednik José Manuel BARROSO

(1) SL L 93, 31.3.2006., str. 12.

(2) SL C 198, 5.8.2008., str. 13.

PRILOG I.

Poljoprivredni proizvodi navedeni u Prilogu II. Uredbi (EZ) br. 510/2006:

Razred 3.5.: Cvijeće i ukrasno bilje

BELGIJA

Gentse azalea (ZOZP)

PRILOG II.

SAŽETAK

Uredba Vijeća (EZ) br. 510/2006 o zaštićenim oznakama zemljopisnog podrijetla i zaštićenim oznakama izvornosti

„GENTSE AZALEA”

EZ br.: BE-PGI-005-0536-24.03.2006.

ZOI ( ) ZOZP (X)

U ovom sažetku navedeni su glavni elementi specifikacije proizvoda radi stavljanja na znanje.

1. Nadležno tijelo u državi članici:

Naziv: Vlaamse Overheid, Departement Landbouw en Visserij, Afdeling Duurzame Landbouwontwikkeling Adresa: Ellipsgebouw, Koning Albert II-laan 35, Bus 40, 1030 Brussels, Belgium Tel. +32 25527884 Faks. +32 25527871 E-mail: lieve.desmit@lv.vlaanderen.be

2. Grupa koja podnosi zahtjev:

Naziv: Vereniging van Vlaamse Azaleatelers Adresa: P/a Axelsvaardeken 29a, 9185 Wachtebeke Tel. +32 93429126 Faks: +32 93429214 E-mail: info@vaneetvelde.com Sastav: Proizvođači/Prerađivači (X) ostalo (X)

3. Vrsta proizvoda:

Razred 3.5. Cvijeće i ukrasno bilje

4. Specifikacija:

(sažetak zahtjeva prema članku 4. stavku 2. Uredbe (EZ) br. 510/2006)

4.1. Naziv:

„Gentse azalea”

4.2. Opis:

„Gentse azalea” je spremna za prodaju biljaka lončanica azaleja (Azalea indica ili Rhododendron simsii) od stadija kad se tek nazre boja ili „stadija cvata u obliku plamena svijeće”. Dolazi u raznim oblicima (okrugli grm ili kao standardna azaleja, visoke stabljike, u obliku piramide i u raznim neobično oblikovanim vrstama) i bojama (uključujući bijelu, boju lososa, crvenu, karminsko crvenu, rozu, purpurnu i ljubičastu) a može biti jednobojna ili šatirana drugom bojom (s prugama ili po rubovima). Jedinstveno svojstvo „Gentse azalea” jest da je ona rezultat uzgojnog postupka orijentiranog na kvalitetu koji se zasniva na tradiciji i raznovrsnosti.

Kvaliteta je zajamčena ispunjenjem utvrđenih mjerila kakvoće koja se zasnivaju na kvaliteti cvata biljke (na pr. distribuciji cvjetova s najmanje 80 % vidljivom bojom), laganim održavanjem (na pr. ostavljen je dovoljan razmak između ruba posude i zemlje radi lakšeg zalijevanja), pouzdanosti (na pr. zajamčena boja) i estetskim karakteristikama (na pr. svježi i zeleni izgled). To je proizvod poznat po kakvoći, koja je rezultat dugogodišnje tradicije, stručnosti, sveobuhvatnog istraživanja i stručnih informacija.

4.3. Zemljopisno područje:

Područje uzgoja obuhvaća cijelu provinciju istočne Flandrije (s glavnim gradom Ghentom).

4.4. Dokazivanje podrijetla:

„Gentse azalea” mora potjecati iz uzgajališta uvrštenog u registar, koji vodi grupa koja je podnijela zahtjev. Registar se dostavlja nadležnom inspekcijskom tijelu. Registrirane tvrtke su ili uzgajivači azaleje (uzgoj azaleje iz sadnice (pelcera) do potpuno razvijene „zelene” azaleje ili do stadija kad je vidljiva boja) ili trgovci/staklenici (koji kupuju potpuno razvijene „zelene” azaleje te ih uzgajaju najmanje do stadija kad se nazre boja).

Svaki uzgajivač lončanice „Gentse azalea” mora ispunjavati standarde utvrđene Projektom kvalitetne azaleje (Project Azalea Kwaliteit, PAK). Svrha je PAK-a održati visoku kvalitetu „Gentse azalea” i način je jamčenja te kvalitete. Potpisivanjem povelje o kvaliteti te dodjelom broja kao sudionika i broja u okviru PAK-a, svaka se registrirana tvrtka obvezuje ispunjavati standarde kvalitete utvrđene PAK-om. Registrirani uzgajivači azaleje vode evidencijsku karticu s podacima o uzgoju za svaku partiju sve dok biljke lončanice nisu spremne za prodaju. Evidencijska kartica o uzgoju jamči da su primijenjene metode uzgoja i standardi kvalitete. Pri otpremi „zelenih” azaleja u staklenike prilaže se kartica o uzgoju dotične partije i naljepnica PAK-a na kojoj se nalazi broj PAK-a. Biljke lončanice spremne za prodaju uzgajivači i/ili trgovci/staklenici obilježavaju prije otpreme naljepnicom opisanom u točki 4.8.

4.5. Metoda proizvodnje:

Cjelokupan proces uzgoja „Gentse azalea” (od razmnožavanja sadnica (pelcera) do uzgoja biljke lončanice koja je sposobna proizvesti cvjetove) odvija se u zemljopisnom području definiranom u točki 4.3.

„Gentse azalea” se razmnaža uzimanjem sadnica (pelcera) ili cijepljenjem na neku drugu cjepnu podlogu. Sadnice se odmah prekrivaju plastičnom folijom. Potom se temperatura supstrata u kojem je sadnica podiže do 23–25 °C zagrijavanjem donjeg dijela tla.

Za vrijeme uzgoja vršci se biljaka redovito obrezuju. Pri tom se odstranjuje gornji dio izdanka, kako bi biljka mogla izbaciti više mladica. Broj obrezivanja ovisi o željenoj veličini konačnog proizvoda. U prvoj fazi uzgoja (do i uključujući drugo obrezivanje vršaka) biljke ostaju u zatvorenom. Dalji uzgoj može uslijediti u zatvorenom prostoru ili na otvorenom. Kad dostigne željeni konačni promjer, „zelena” azaleja počinje oblikovati pupove. Da bi se to dogodilo, biljka se mora određeno vrijeme izložiti hladnoj temperaturi. Ovisno koliko je dugo izložena hladnoći, „Gentse azalea” se kvalificiraju kao vrlo rano cvatuće (od 15. kolovoza), rano cvatuće (od 1. prosinca), srednje rano cvatuće (od 15. siječnja) i kasno cvatuće (od 15. veljače). „Zelene” se azaleje prodaju kad su pupovi dovoljno razvijeni. Standardi utvrđeni u okviru projekta kvalitetne azaleje primjenjuju se na „zelene” i na cvatuće azaleje. Cvat se azaleje pospješuje uzgojem. To se postiže izlaganjem dovoljno razvijene biljke lončanice temperaturi od najmanje 20 °C, uz redovito zalijevanje, a često i izlaganjem umjetnom svjetlu. Prodaje ih se od prve pojave boje ili „stadija cvata u obliku plamena svijeće”.

4.6. Povezanost sa zemljopisnim područjem:

Zahtjev za priznanje „Gentse azalea” zasniva se na poznatom ugledu proizvoda. Karakterističan uzgoj „Gentse azalea” proizlazi iz kombinacije povijesnih, prirodnih i ljudskih činilaca.

Tijekom prošla dva stoljeća regija Ghenta razvila se u središte uzgoja azaleja i trgovine azalejama u zapadnoj Europi. U toj su regiji također koncentrirana istraživanja, širenje informacija i ponuda vezano uz azaleje.

Razvoju uzgoja azaleja pogodovali su uz povijesne okolnosti na tom zemljopisnom području i prirodni faktori. Regija oko Ghenta ima umjerenu morsku klimu koja je pogodna za uzgoj azaleja. Osim toga azalejama je potrebno rahlo (propusno) tlo. One se prvenstveno uzgajaju u supstratu od crnogoričnih iglica i bjelogorične zemlje kojima regija obiluje.

Vrstan vrtlar iz Ghenta Judocus Huytens donio je 1774. prvi put u tu regiju azaleje iz Engleske, a biljku Azalea indica je zapravo donio iz Engleske 1808. kapetan Welbanck. Glavni faktor uspješnosti uzgoja azaleja bilo je osnivanje 1808 Poljoprivrednog i botaničkog društva u Ghentu.

Ugled „Gentse azalea” zasniva se na sljedećem:

— prvu je azaleju izložio barun Du Bois de Vroeylande na izložbi održanoj 6. veljače 1819. Velika izložba cvijeća koju je ocjenjivao međunarodni žiri održava se svake pete godine od 1839. Ona se organizira još i danas i poznata je u svijetu kao „Gentse Floraliën”,

— Louis Van Houtte je bio pionir uzgoja „Gentse azalea”, jer je usavršio uzgojnu tehniku, a njegovo djelovanje na polju selekcije i oplemenjivanja rezultiralo je razvojem raznih novih oblika i boja. Godine 1839. izdao je svoj prvi katalog u kojem je bilo uključeno već 97 vrsti Azalea indica,

— dana 17. svibnja 1869.„Gentse azalea” je izložena na izložbi cvijeća u St. Peterburgu u Rusiji,

— uzgoj azaleja postao je tako važan za regiju oko Ghenta da je 1881. počeo izlaziti časopis posvećen isključivo azalejama pod nazivom Iconographie des azalées de l’Inde (Ikonografija indijskih azaleja),

— Georges Truffaut piše 1893. u svojoj studiji o uzgoju i rastu Azalea indica (Étude sur la culture et la végétation de l’Azalea Indica): „Najvažniji centri uzgoja azaleja su u Belgiji, posebno u regiji oko grada Ghenta”,

— povodom trodnevne izložbe azaleja, koja je održana od 17. do 19. prosinca, izdana je 1938. u Ghentu poštanska marka s likom azaleje,

— razne publikacije svjedoče o činjenici da su uzgajivači nastojali uzgojiti što je više vrsta boja i oblika za biljke lončanice. U Landbouwtijdschrif (Časopis o poljoprivredi) izdanom u listopadu 1954. F. Peeters piše: „Uzgojem azaleja, po kojem je poznat Ghent, bave se brojni vrtlari. Oni uzgajaju velik broj vrsta koje se razlikuju po boji i obliku …”.

4.7. Inspekcijsko tijelo:

Naziv : Federale Overheidsdienst Economie, K.M.O., Middenstand en Energie Algemene Directie Controle en Bemiddeling Tweede Afdeling Gespecialiseerde Diensten, Sectie A Controles Uitgaven EOGFL en Marktordening Adresa : WTC III, Simon Bolivarlaan 30, 1000 Brussels, Belgium Telefon : +32 22084040 Faks. : +32 22083975 e-mail : Dirk.Demaeseneer@economie.fgov.be

4.8. Obilježavanje:

Naljepnica s oznakom „Gentse azalea”, europska oznaka za ZOZP i broj PAK-a pričvršćuju se na biljku lončanicu.